Source: https://domov.sme.sk/c/6176467/pri-pokutovani-rozina-ml-policia-porusila-zakon.html
Timestamp: 2017-07-26 14:44:38+00:00
Document Index: 617236

Matched Legal Cases: ['súd ', 'súd ', 'súd ', 'súd ', 'súd ', 'Súd ', 'súd ']

Pri pokutovaní Rozina ml. polícia porušila zákon - domov.sme.sk
Zobraziť všetky sekcie AKTUALIZOVANÉ 16:10Pri pokutovaní Rozina ml. polícia porušila zákon
V správnom konaní na polícii voči synovi známeho podnikateľa Alexandra Rozina Alexandrovi Rozinovi mladšiemu musela zakročiť prokuratúra. 10. dec 2011 o 10:55 TASR
Písmo:A-|A+270Syn známeho podnikateľa Alexandra Rozina Alexander Rozin mladší, ktorý sa odmietol podrobiť dychovej skúške a nemal pri sebe vodičský preukaz, uspel na prokuratúre. BRATISLAVA. Polícia totiž nechcela čakať, kým vo veci rozhodne súd a ďalej vydávala rozhodnutia. Rozin ml. údajne šoféroval bez vodičského preukazu a odmietol dychovú skúšku na alkohol. V noci z 13. na 14. februára minulého roku medzi Banskou Bystricou a Donovalmi zastavila policajná hliadka luxusné auto. Šoféroval ho Rozin ml. a vedľa neho sedel vtedajší bratislavský krajský policajný riaditeľ Pavel Brath. Podľa týždenníka Plus 7 dní vodič nemal pri sebe vodičský preukaz a odmietol sa podrobiť dychovej skúške. "Všetko je v poriadku, neriešte to. Nechajte to tak," údajne hovoril policajtom Brath. Prípad začal v správnom konaní riešiť Okresný dopravný inšpektorát Bratislava V. Rozin ml. dostal podľa týždenníka 100-eurovú pokutu.
Potrestaný bol za to, že nemal pri sebe vodičské oprávnenie. Správne konanie za odmietnutie dychovej skúšky polícia prerušila, pretože nemala jednoznačne preukázané, že by Rozin ml. odmietol aj lekárskej vyšetrenie spojené s odberom krvi. Po krajskom súde na prokuratúru Toto rozhodnutie však bratislavský krajský inšpektorát zrušil a vrátil okresnému, aby znovu rozhodol. Rozin ml. voči tomu podal odvolanie. Nebol úspešný, pretože Prezídium Policajného zboru (PPZ) ho v decembri 2010 zamietlo. Hneď v januári sa Rozin ml. so žalobou obrátil na Krajský súd v Bratislave, aby zákonnosť rozhodnutia PPZ preskúmal. Okresný inšpektorát preto vydal uznesenie, podľa ktorého správne konanie o priestupku preruší, až dokým nerozhodne súd. Krajský inšpektorát to však neakceptoval a napriek tomu, že súd rozhodol až vo štvrtok 8. decembra, polícia v správnom konaní po celý rok 2011 pokračovala.
Rozin ml. sa obrátil na prokuratúru, aby zakročila. Tá koncom novembra zaslala policajtom upozornenie, v ktorom im na základe citovaných ustanovení zákona pripomenula, že vydávanie akýkoľvek rozhodnutí pred ukončením veci na súde, znamená porušenie Rozinových práv. "Na základe rozhodnutia Okresnej prokuratúry Bratislava V, správny orgán konanie v predmetnej veci prerušil v zmysle Správneho poriadku až do právoplatného rozhodnutia súdu," povedala pre TASR hovorkyňa Krajského riaditeľstva Policajného zboru v Bratislave Petra Hrášková. Rozhodnutie nebolo v súlade so zákonom Rozin ml. bol na súde úspešný. "Krajský súd v Bratislave dospel k záveru, že napadnuté rozhodnutie, ako aj postup žalovaného (PPZ, pozn. TASR) neboli v súlade so zákonom," vyhlásila vo štvrtok 8. decembra predsedníčka senátu.
Posledné rozhodnutie prezídia súd zrušil a prikázal mu, aby znovu rozhodol. Súd to zdôvodnil ustanovením v správnom poriadku, podľa ktorého môže odvolací orgán pôvodné rozhodnutie zmeniť alebo zrušiť. "Nie je oprávnený vec zrušiť a súčasne vrátiť na nové prerokovanie orgánu, ktorý rozhodnutie vydal," povedala sudkyňa. "My sme spokojní, toto rozhodnutie dokázalo, že krajský dopravný inšpektorát, tak ako aj prezídium, vydali nezákonné rozhodnutie," povedal Rozinov právny zástupca Igor Cibula. Prezídium sa voči rozsudku ešte môže odvolať na Najvyšší súd SR. Či tak urobí, bude podľa hovorcu PPZ Michala Slivku možné povedať až po doručení rozsudku. Riaditeľ podľa kolegov neovplyvňoval Konanie bývalého policajného riaditeľa Bratha preverovala na pokyn ministra vnútra Daniela Lipšica aj rezortná inšpekcia. Sekcia kontroly a inšpekčnej služby ministerstva prišla na operatívnu kontrolu na krajské policajné riaditeľstvo v Banskej Bystrici a na okresné policajné riaditeľstvo Bratislava V. "Kontrolou sa zistilo, hlavne z vyjadrení policajtov, ktorí počas objasňovania priestupku boli na mieste, že konanie Pavla Bratha nepovažovali za ovplyvňovanie a preto nepovažovali ani za potrebné danú skutočnosť bezprostredne oznámiť nadriadenému," povedala Lucia Garajová z Komunikačného odboru Kancelárie ministra vnútra SR. Nechajte si posielať ranný prehľad najdôležitejších správ e-mailom